เล็งเพิ่มโควตาแก้น้ำตาลขาดรอประเมินสถานการณ์ลุ้นเคาะ10มี.ค.
&nbsp;
21 ส.ค. 2554

โพสต์ทูเดย์ — กน. เตรียมพิจารณาเพิ่มปริมาณน้ำตาลโควตา ก. ลดปัญหาน้ำตาลตึงตัว สกัดพ่อค้ากักตุน
นายพงษ์เทพ จารุอำพรพรรณ รองเลขาธิการคณะกรรมการอ้อยและน้ำตาลทราย (กอน.) เปิดเผยว่า ในวันที่ 10 มี.ค. นี้ จะมีการประชุมคณะกรรมการน้ำตาลทราย (กน.) เพื่อพิจารณาจัดสรรน้ำตาลครั้งที่ 2 หลังจากเปิดหีบไปแล้วครึ่งฤดูกาล 
ทั้งนี้ จะพิจารณาดูสถานการณ์น้ำตาลหากยังไม่สามารถควบคุมการตึงตัวได้ อาจต้องจัดสรรน้ำตาลโควตา ก. (น้ำตาลเพื่อบริโภคในประเทศ) เพิ่มขึ้นจากเดิมที่กำหนดไว้ 21 ล้านกระสอบ รวมทั้งจะพิจารณามาตรการ 4 มาตรการ ที่สำนักงานคณะกรรมการอ้อยและน้ำตาลทราย (สอน.) กำหนดขึ้น เพื่อป้องกันน้ำตาลตึงตัว ว่าได้ผลหรือไม่ 
ขณะนี้มีน้ำตาลทรายโควตา ก. อยู่ 21 ล้านกระสอบ รวมกับปริมาณที่ค้างมาจากปีก่อนอีกประมาณ 1 ล้านกระสอบ ปัจจุบันมีปริมาณน้ำตาลขึ้นงวดสัปดาห์ละ 4.03 แสนกระสอบ ค้างกระดาน 3.3 แสนกระสอบ ยังไม่ได้ขนย้าย 2.7 แสนกระสอบ 
สำหรับกรณีการบริโภคอยู่ในภาวะปกติ ก็น่าจะมีปริมาณเพียงพอต่อความต้องการ ซึ่งการจัดสรรน้ำตาลโควตา ก. สูงถึง 21 ล้านกระสอบในปีนี้ ถือว่าอยู่ในระดับสูงที่สุดในช่วง 5 ปีที่ผ่านมา เพราะโดยปกติแล้วหากเศรษฐกิจดี การบริโภคน้ำตาลก็จะอยู่ที่ประมาณ 20 ล้านกระสอบเท่านั้น 
“ในอดีตก็เคยมีการเปลี่ยนแปลงน้ำตาลโควตา ก. ตามสถานการณ์ เช่น โควตา ก. เหลือเยอะ ก็จะจัดสรรไปเป็นโควตา ค. แทน เป็นต้น แต่ถ้ามีการกำหนดโควตา ก. เพิ่ม โรงงานน้ำตาลก็จะต้องหาน้ำตาลมาเพิ่มให้ได้ในปริมาณที่กำหนด แต่ละโรงงานจะใช้วิธีไหนก็คงขึ้นอยู่กับแต่ละโรงงาน” นายพงษ์เทพ กล่าว 
อย่างไรก็ตาม การเพิ่มน้ำตาลโควตา ก. เป็นจำนวนมาก มองว่าจะไม่ส่งผลดีต่อเงินในระบบเช่นเดียวกัน รวมทั้งจะยิ่งทำให้มีน้ำตาลรั่วไหลออกไปได้มากขึ้น แต่ กอน. จะปล่อยให้น้ำตาลขาดจากตลาดไม่ได้ ดังนั้นทุกส่วนที่เกี่ยวข้องจึงต้องเร่งใช้มาตรการ 4 มาตรการ ประกอบด้วย 
1.สำนักงานคณะกรรมการอ้อยและน้ำตาลทราย และกรมการค้าภายใน กำกับดูแลการขึ้นงวดน้ำตาลให้เป็นไปตามกำหนดและป้องกันไม่ให้กักตุน 2.ขอความร่วมมือกรมศุลกากร สำนักงานตำรวจแห่งชาติ เพิ่มความเข้มงวดตรวจจับเพื่อป้องกันการลักลอบส่งออกน้ำตาล 3.ให้ สอน. กำกับดูแลผู้ส่งออกอาหารที่ขอใช้น้ำตาลโควตา ค. ตามสิทธิที่ได้รับ 
สำหรับกรณีถ้าไม่ใช้สิทธิที่ได้รับจะถูกลงโทษห้ามใช้น้ำตาลโควตา ค. 5 ปี 4.ขอความร่วมมือโรงงานน้ำตาล 46 แห่ง ระมัดระวังการจำหน่ายน้ำตาลทรายโควตา ก. ให้ผู้ซื้อ ผู้ค้าส่ง (ยี่ปั๊ว) และผู้ส่งออกอาหารที่ได้รับสิทธิโควตา ค. เพื่อลดโอกาสการซื้อน้ำตาลไปสำรอง กักตุนหรือลักลอบส่งออกไปประเทศเพื่อนบ้าน
นอกจากนี้ ที่ประชุม กน. จะนำร่างประกาศคณะกรรมการน้ำตาลทราย เรื่องกำหนดมาตรการควบคุมการจำหน่ายน้ำตาลทรายแก่ผู้ประกอบกิจการมาพิจารณา และการขอเลื่อนปรับแผนการใช้น้ำตาลของผู้ประกอบการ
ด้านนายวิฑูรย์ สิมะโชคดี ปลัดกระทรวงอุตสาหกรรม กล่าวว่า สถานการณ์น้ำตาลในขณะนี้ การขาดแคลนหรือกักตุนคงเกิดขึ้นจริง เพราะเหตุผลทางจิตวิทยาส่งผลให้เกิดการตระหนก แต่ไม่ได้เกิดขึ้นจากฝ่ายการผลิตน้ำตาล 
ขณะนี้ทุกฝ่ายก็เร่งดำเนินการตาม 4 มาตรการดังกล่าว เพื่อป้องกันไม่ให้เกิดน้ำตาลตึงตัว แต่หาก 4 มาตรการควบคุมไม่ได้ผล ในอันที่จะทำให้สถานการณ์ดีขึ้น แนวทางการเพิ่มปริมาณน้ำตาลโควตา ก. ก็มีความเป็นไปได้ที่จะเป็นอีกหนึ่งทางเลือกในการเข้ามาช่วยคลี่คลายสถานการณ์ตลาดน้ำตาลในประเทศ เพื่อไม่ให้กระทบกับผู้ใช้ในภาพรวม